Document ID: 32004D0445

32004D0445
L 127/114
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 13 април 2004 година
за приемане на гаранция по антидъмпинговата процедура по отношение на вноса на силиций с произход от Русия
(нотифицирано под номер С(2004) 1312)
(2004/445/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 384/96 на Съвета от 22 декември 1995 г. за защита срещу дъмпингов внос на стоки от страни, които не са членки на Европейската общност (1) („основен регламент“), и по-специално членове 8 и 9 от него,
след консултации с Консултативния комитет,
като има предвид, че:
А. ПРОЦЕДУРА
(1)
С Регламент (ЕО) № 1235/2003 (2) Комисията налага временни антидъмпингови мита по вноса на силиций („съответния продукт“) от Русия.
(2)
След приемането на временните антидъмпингови мерки Комисията продължи разследването си по отношение на дъмпинга, щетите и интереса на Общността. Окончателните резултати и заключения от разследването са изложени в Регламент (ЕО) № 2229/2003 на Съвета от 22 декември 2003 г. за налагане на окончателно антидъмпингово мито и окончателно събиране на временното мито, наложени върху вноса на силиций с произход от Русия (3) („окончателен регламент“).
(3)
Разследването потвърди временните заключения за наличието на вредоносен дъмпинг при внос на силиций от Русия.
Б. ГАРАНЦИЯ
(4)
След приемането на временните антидъмпингови мерки, SKU LLC, Sual-Kremny-Ural и ZAO KREMNY, сътрудничещи руски производители износители, обединени в SUAL Holding Group, и търговския им представител в Швейцария ASMP GmbH (по-долу заедно обозначавани като „дружеството“) предложиха гаранция съгласно член 8, параграф 1 от основния регламент. Предложението бе представено в срока, предвиден в член 8, параграф 2 от основния регламент, но не можеше да бъде прието поради причините, изброени в съображение 94 от окончателния регламент.
(5)
Впоследствие дружеството представи значително променено предложение на гаранция. В това предложение дружеството предлага да продава съответния продукт на цена, позволяваща да се елиминира вредния ефект на дъмпинга. Освен това в предложението се предвижда върху продажбите на съответния продукт в Общността да се наложат годишни количествени ограничения, като при надвишаване на определеното количество за съответната година, да се събира антидъмпингово мито. Неповерителната версия на новото предложение за поемане на гаранция бе оповестено на заинтересованите страни съгласно член 8, параграф 4 от основния регламент. След оповестяването не бяха формулирани никакви възражения срещу гаранцията по отношение на цената.
(6)
Дружеството е длъжно периодично да предоставя на Комисията подробна информация за износа към Европейската общност, и по-специално информация за продуктите, различни от силиций, което ще позволи на Комисията ефективно да контролира изпълнението на гаранцията. Дружеството вече предостави списък на своите клиенти, както и количествата и цените на продуктите, които е продало. Информацията показва, че за разлика от това, което изглеждаше като проблем при първото предложение за гаранция, в по-голямата си част съответният продукт е бил продаван на клиенти, които не купуват други продукти, произведени от дружеството, така че рискът от кръстосана компенсация се смята за ограничен. Всяко изменение на тази конфигурация на продажбите ще се наблюдава отблизо от Комисията. Следва да се отбележи по този повод, че новото предложение за гаранция съдържа клауза, според която всяко изменение в конфигурацията на обмена с Европейската общност, за което не съществуват достатъчно мотиви или икономически причини, различна от въвеждането на антидъмпингови мерки, представлява нарушение на гаранцията. При това положение се смята, че рискът от заобикаляне на гаранцията е ограничен.
(7)
Това последно и приемливо предложение за гаранция за цената бе формулирано от дружеството преди публикуването на окончателните заключения, но на толкова късен етап от процедурата, че по административни причини бе невъзможно приемането му да бъде отразено в окончателния регламент. По изключение и предвид усилията на дружеството да преодолее опасенията на Комисията от заобикаляне на гаранцията и за премахване на вредата, бе счетено за уместно да се приеме гаранцията, въпреки че бе предложена след предвидения срок за представяне на забележките по член 20, параграф 5 от основния регламент.
(8)
За да се позволи на Комисията ефикасно да контролира спазването на гаранцията от страна на дружеството, когато искането за пускане в свободно обращение съгласно гаранцията се представя на компетентните митнически органи, за освобождаване от мита е необходимо да се представи фактура, съдържаща като най-малко данните от приложението към Регламент (ЕО) № 2229/2003 на Съвета, изменен с Регламент (ЕО) № 821/2004 на Съвета, както и на сертификат, издаден от дружеството и посочващ химическия анализ на всяко количество от съответния продукт, посочено в търговската фактура. Тези данни са необходими и за да могат митническите органи да проверят с достатъчна точност дали пратките съответстват на търговските документи. Ако липсват такава фактура и такъв сертификат или ако те не отговарят на продукта, представен в митницата, се дължи антидъмпингово мито.
(9)
В случай на неизпълнение, на съмнение за неизпълнение или на оттегляне от гаранцията, може да бъде въведено антидъмпингово мито съгласно член 8, параграфи 9 и 10 от основния регламент,
ПРИЕ НАСТОЯЩОТО РЕШЕНИЕ:
Член 1
Приема се гаранцията, предложена от посочените по-долу производители в рамките на антидъмпинговата процедура относно вноса на силиций с произход от Русия.
Страна
Дружество
Допълнителен код по TAРИК
Русия
SKU LLC, Sual-Kremny-Ural, Kamensk, регион Урал, Русия, ZAO KREMNY, Irkutsk, регион Иркутск, Русия и техния представител ASMP GMbH, Baarerstrasse 16, CH 6300 Zug, Switzerland, всички принадлежат към SUAL Holding Group.
А 517
Член 2
Настоящото решение влиза в сила на 30 април 2004 г.
Съставено в Брюксел на 13 април 2004 година.

Labels: 18
3
4
1